ปี 61 โตตามเป้า 8% ลุ้นหนักปี 62
จีน-มะกันพักรบ คืนชีพส่งออก-วอน บาทอ่อน ต่อชีวิต,พักรบสงครามการค้าจีน-สหรัฐฯ 90 วัน ช่วยชีวิตดันส่งออกไทยปีนี้โตตามเป้า 8% แต่ปีหน้า เสียงแตก เอกชน-รัฐมองตัวเลขไม่ตรงกัน รัฐยันเป้าไว้ที่ 8% ขณะที่เอกชนลุ้นหืดจับ คาดโต 5-7% ชี้ปัจจัยเสี่ยงคือค่าเงินบาทที่อยากให้อยู่ 33 บาทต่อดอลลาร์ ราคาน้ำมันดิบผันผวน และสงครามการค้าที่พร้อมระอุ,น.ส.บรรจงจิตต์ อังศุสิงห์ อธิบดีกรมส่งเสริมการค้าระหว่างประเทศ เปิดเผยถึงการหารือร่วมกับภาคเอกชนเพื่อประเมินสถานการณ์ส่งออกไทยไตรมาส 4 ปี 61 ว่า มั่นใจว่ามูลค่าการส่งออกของไทยในปีนี้จะขยายตัวเพิ่มขึ้นจากปี 60 ได้ตามเป้าหมาย 8% แน่นอน เนื่องจากในขณะนี้สงครามการค้าระหว่างสหรัฐฯและ จีนที่ชะลอระยะเวลาการบังคับใช้ออกไปชั่วคราว 90 วัน โดยสหรัฐฯจะชะลอการปรับขึ้นภาษีนำเข้าสินค้าจากจีนเป็น 25% ตั้งแต่วันที่ 1 ม.ค.62 ออกไปอีก 90 วัน ซึ่งจะส่งผลดีต่อทางจิตวิทยา ทำให้บรรยากาศการส่งออกช่วงปลายปีดีขึ้น,ขณะที่ในปี 62 กรมยังคงตั้งเป้าหมายมูลค่าการส่งออกเพิ่มขึ้น 8% จากปี 61 ซึ่งในการตั้งเป้าหมายนี้ได้รวมกรณีเลวร้ายที่สุดหากสงครามการค้ายืดเยื้อไว้แล้ว เพราะเท่าที่ทูตพาณิชย์ได้ประเมินสถานการณ์เป็นรายตลาดแล้วพบว่า หลายตลาดมีโอกาสที่จะผลักดันการส่งออกให้ขยายตัว และจะมีกิจกรรมที่จะสนับสนุนการส่งออกไปยังตลาดเหล่านี้ เช่น จีน เอเชียใต้ ฮ่องกง ตะวันออกกลาง และแอฟริกา ส่วนรายกลุ่มสินค้านั้น มีสินค้าใหม่ๆที่มีแนวโน้มเติบโตเพิ่มขึ้น เช่น กลุ่มอาหารสัตว์เลี้ยง เครื่องสำอางที่มีส่วนผสมสมุนไพร ผักและผลไม้แปรรูป โดยจะใช้ช่องทางการค้าออนไลน์เข้ามาช่วยเสริมช่องทางออฟไลน์ผลักดันการส่งออกให้ขยายตัวมากขึ้น,ปัจจัยเสี่ยงในปีหน้าที่ยังต้องติดตามยังคงเป็นสงครามการค้า และราคาน้ำมันดิบ โดยไตรมาส 1 ปี 62 จะเห็นภาพได้ชัดกว่านี้ ส่วนกรณีที่สหราชอาณาจักรแยกตัวออกจากสหภาพยุโรป (เบร็กซิต) ไทยมีแผนที่จะเจรจาทวิภาคีไว้แล้วเพื่อผลักดันการส่งออก ขณะที่การส่งออกไปตลาดจีน ซึ่งเป็นตลาดสำคัญนั้นมีหลายเมืองที่ไทยจะต้องบุกเจาะตลาดเพิ่มมากขึ้น ตามแผนของนายสมคิด จาตุศรีพิทักษ์ รองนายกรัฐมนตรี ที่ให้เจาะจีนเป็นรายมณฑล,ด้านนายสนั่น อังอุบลกุล รองประธานสภาหอการค้าแห่งประเทศไทย กล่าวว่า ภาคเอกชนมองการส่งออกปี 62 เติบโตที่ระดับ 5-7% โดยสินค้าอุตสาหกรรมคาดว่าจะเติบโต 6-8% และกลุ่มสินค้าเกษตรเติบโต 3-4% ซึ่งสินค้าที่น่าห่วงมีเพียงน้ำตาลที่คาดว่าจะส่งออกติดลบ และกลุ่มอัญมณีและทองคำที่ราคาตลาดโลกยังผันผวน ส่วนยางพาราปีนี้ส่งออกติดลบ 20% ปีหน้าคาดว่าน่าจะกลับมาบวกได้ 5%,เอกชนมองส่งออกเติบโตไว้ที่ 5-7% แต่เป้าหมาย 8% ของกระทรวงพาณิชย์ ซึ่งเป็นเป้าทำงานก็ถือว่าน่าชื่นชม และมีโอกาสเป็นไปได้เช่นกัน โดยจากนี้ก็ต้องมาทำงานร่วมกัน เพราะเอกชนประเมินเป็นรายสินค้า แต่กระทรวงพาณิชย์ประเมินเป็นรายตลาด จะต้องมาทำงานให้สอดคล้องกัน เช่น หากรายตลาดมีโอกาสขยายตัวเท่านี้ จะมีสินค้าใดที่จะส่งออกไป เพื่อผลักดันให้เติบโตตามเป้า รวมทั้งหาแนวทางเพื่อแก้ไขปัญหาอุปสรรคในด้านต่างๆร่วมกันระหว่างรัฐและเอกชน,นายสนั่นกล่าวต่อว่า สำหรับปัจจัยเสี่ยงในปี 62 ที่เอกชนกังวลคือ อัตราแลกเปลี่ยนที่ไทยยังเสียเปรียบประเทศคู่แข่ง โดยค่าเงินบาทที่จะส่งผลดีต่อการส่งออกควรอยู่ที่ 33 บาทต่อดอลลาร์สหรัฐฯ รวมถึงราคาน้ำมันดิบที่ยังคงผันผวน ส่วนผลกระทบเรื่องสงครามการค้า มองว่า ยังมีผลดีต่อการส่งออกไทย เพราะขณะนี้นักลงทุนต่างประเทศในจีน รวมถึงนักลงทุนจีนเริ่มย้ายฐานการผลิตมายังไทย และประเทศอื่นๆในอาเซียน เช่น เวียดนาม ดังนั้น ไทยต้องใช้โอกาสนี้ดึงดูดการลงทุนมาไทย รวมถึงการมองหาฐานตลาดส่งออกใหม่ๆ นอกเหนือจากสหรัฐฯ,ส่วนกรณีที่นายสมคิดจะให้รัฐบาลหน้าที่จะเข้ามาหลังการเลือกตั้ง เป็นผู้ตัดสินใจว่า ไทยจะเข้าร่วมความตกลงหุ้นส่วนทางเศรษฐกิจภาคพื้นแปซิฟิก (ซีพีทีพีพี) นั้น ถือว่ามีความชัดเจน และเชื่อว่าการเลื่อนเข้าซีพีทีพีพีจะไม่กระทบต่อการส่งออกในปีหน้า,ทั้งนี้ เอกชนตั้งเป้าหมายการส่งออกปี 62 จะเติบโตได้อย่างน้อย 5% มูลค่า 268,000 ล้านเหรียญ ภายใต้ค่าเงินบาทที่ 33 บาทต่อดอลลาร์สหรัฐ โดยหากแยกเป็นรายสาขา คาดว่า สินค้าเกษตรและอุตสาหกรรมเกษตรโดยรวมจะขยายตัว 3% เช่น ข้าวเพิ่ม 0% ยางพาราเพิ่ม 5% ผลิตภัณฑ์มันสำปะหลังเพิ่ม 5% อาหารเพิ่ม 5% และน้ำตาลลดลง 7% ส่วนสินค้าอุตสาหกรรมโดยรวมคาดขยายตัว 6% เช่น อิเล็กทรอนิกส์เพิ่ม 6% ยานยนต์เพิ่ม 5% เครื่องใช้ไฟฟ้าเพิ่ม 5% เม็ดพลาสติกเพิ่ม 6% อัญมณีและทองคำ 0% น้ำมันสำเร็จรูป 6% วัสดุก่อสร้าง 10% และผลิตภัณฑ์ยาง 10%.
พักรบสงครามการค้าจีน-สหรัฐฯ 90 วัน ช่วยชีวิตดันส่งออกไทยปีนี้โตตามเป้า 8% แต่ปีหน้า เสียงแตก เอกชน-รัฐมองตัวเลขไม่ตรงกัน รัฐยันเป้าไว้ที่ 8% ขณะที่เอกชนลุ้นหืดจับ คาดโต 5-7%
ส่งออก,สงครามการค้า,ตัวเลขเศรษฐกิจ,ราคาน้ำมัน,ค่าเงิน